נציבות קבילות החיילים

נציבות קבילות החיילים (נקח"ל) היא יחידה במשרד הביטחון, שמטרתה לאפשר לחיילי צה"ל בחובה, בקבע ובמילואים ולמיועדים לשירות ביטחון להגיש קבילה על כל מעשה שנפגע ממנו ישירות או מנע ממנו טובת הנאה במישרין.

הנציבות הוקמה ב-1 בנובמבר 1972 בעקבות תיקון בחוק השיפוט הצבאי.

יחידת נקח"ל שוכנת בבסיס הקריה ותקציבה נשלט על ידי אגף התכנון (אג"ת) בצה"ל. בראש נציבות קבילות החיילים עומד נציב קבילות החיילים שהוא אזרח על-פי חוק. הנציבה הנוכחית היא תא"ל (מיל') רחל טבת-ויזל. ויזל היא האישה הראשונה בתפקיד זה. צוות המשפטנים בנציבות מורכב כולו מאזרחים המועסקים על-פי חוזים אישיים. מבררי הקבילות בנציבות הם חיילי וקציני צה"ל.

אלפי פניות מופנות לנציבות מדי שנה. הנציבה מחויבת להגיש דוח שנתי על פעילותה (שעובר אישור של הצנזורה הצבאית), סקירה כללית ותיאור הטיפול במבחר של קבילות, לשר הביטחון ולוועדת החוץ והביטחון של הכנסת.

מבנה הנציבות
נציב/ת קבילות החיילים ממונה על ידי שר הביטחון, בהתייעצות עם שר המשפטים ובאישור ועדת החוץ והביטחון של הכנסת לתקופת כהונה של שבע שנים. הנוהג שהיה מאז הקמת מוסד הנציבות הוא למנות קצין/קצינת צבא במילואים שאינו משפטן/משפטנית. נוהג זה נשבר לאחר שמונתה רחל טבת-ויזל לנציבה בפברואר 2021.
מחלקת הבירור - המחלקה העיקרית בנציבות. בראשה עומד קצין בדרגת אל"ם שמשמש גם כמפקד היחידה. רמ"ח הבירור כיום היא אל"ם מורן מיורצ׳יק. במחלקה שישה צוותי בירור בראשות קצין בדרגת סא"ל או אל"ם, חלקם במילואים. בכל צוות ישנם קצינים וחיילים בתפקיד מבררים ומשפטן שהוא עורך דין אזרח. ישנם שישה צוותי בירור: צוות רפואה, צוות מלש"ב וסגל, צוות סדיר, צוות זרועות ותומכ"ל, צוות מילואים וצוות ת"ש ותשלומים. תפקיד המחלקה לברר את הקבילות, לסכם את הממצאים ולגבש הצעות לתיקון הליקויים ולמניעת מקרים דומים בעתיד.
היועץ המשפטי לנציב (יועמ״ש) - קצין משפטן בדרגת סא"ל. תפקידו לייעץ בכל שלבי הטיפול בקבילה, הכנת חוות דעת משפטית בסוגיות מהותיות והמלצות לשינוי פקודות ודינים. כיום ממלאת את התפקיד סא"ל אורטל יוחפז-ארז.
ענף הפניות - באחריות הענף קליטת כל הפניות ופתיחת התיקים, אפיון ומיון של הפניות, העברת הקבילות שיטופלו לצוותי הבירור ומתן מענה לקבילות שלא יטופלו.
קצין הבקרה והמעקב (בו"ם) - תפקידו לוודא יישום המלצות הנציב ומתן מענה בנושא קבילות שהסתיימו.
משרד הניהול - תחתיו חיילי משא"ן, נהגים ועוד.
משרד תקשוב - קצין התקשוב וחיליו אחראים על נהול השגרה התקשובית ביחידה והוצאת נתונים בנוגע לקבילות.

נושא לקבילה
קבילה ניתן להגיש על מעשה שנתקיימו בו כל התנאים הבאים:
 הוא פוגע במישרין בחייל הנפגע או מונע ממנו במישרין טובת הנאה;
 הוא נוגע לסדרי השירות, לתנאי השירות או למשמעת;
 הוא בניגוד לחיקוק או לפקודות הצבא, או ללא סמכות חוקית, או בניגוד למינהל תקין, או שיש בו משום נוקשות יתרה או אי-צדק בולט.

קבילות שלא יהיה בהן בירור 
אלה קבילות שלא יהיה בהן בירור:
 קבילה על החלטת שר הביטחון, הרמטכ"ל או ראש מחוז שיפוטי.
 קבילה על פעולה שיפוטית של בית דין צבאי או של שופט בית דין צבאי או של בית משפט צבאי אחר או של שופט חוקר.
 דין משמעתי - משפט, מחבוש, עונש, ריתוק, דוחות משטרה צבאית ונושאים שנמצאים בטיפול משטרה צבאית חוקרת או תחת חקירת יוהל״ם.
 קבילה בעניין התלוי ועומד בבית דין צבאי או בבית משפט אחר, בפני שופט חוקר או בפני קצין שיפוט, או קבילה בעניין שבית דין צבאי או בית משפט אחר או שופט אחר או קצין שיפוט הכריעו בו לגופו.
 קבילה על פעולה שיפוטית של ועדה שכוננה על פי חיקוק או של חבר מחבריה במילוי תפקידו כחבר הוועדה.
 קבילה על עשה שהוא עבירה שעליה הוגשה תלונה או שבקשר עמה מונה קצין בודק או שופט חוקר.
 פנייה פתוחה באותו נושא אצל קצין פניות הציבור (קפ"צ) (ניתן לסגור את הפנייה בקפ"צ על מנת להתחיל בירור קבילה תחת נקח"ל).

 קבילות שבירורן מצריך סיבה מיוחדת 
קבילה שבעניינה אפשר או היה אפשר להגיש ערעור והוא אינו מסוג העניינים שצוין קודם לכן שאינן יבוררו.
קבילה שהוגשה לאחר שעברה שנה מיום המעשה עליו הקבילה, ואם המעשה נודע לקובל מאוחר יותר - מהיום שבו נודע לו המעשה.
קבילה שהוגשה לאחר שעברו מאה ושמונים יום מהיום שבו חדל החייל הנפגע להיות חייל.

הגשת הקבילה
ממוזער|פנקס נציבות קבילות החייליםקבילה יכול להגיש כל חייל הרואה את עצמו נפגה במעשה שנעשה לגביו בזמן היותו חייל בשרות חובה, קבע או בשרות מילואים פעיל או בזמן היותו מיועד לשירות ביטחון. כמו כן רשאים לפנות ילדיו, אחיו, הוריו, בן/בת זוגו של אותו החייל או כל אדם שהתבקש מאת החייל הנפגע לעשות כך (זאת במידה ומלאו להם 16 שנה).

מ-28 במרץ 2007, רשאים גם מיועדים לשירות ביטחון להגיש קבילות כנגד הגורמים הצבאיים המטפלים בענייניהם בטרם גיוסם. לכך נקבע סייג, ולפיו הערכתו, דירוגו או מיונו של מיועד לשירות ביטחון אינם מהווים נושא לקבילה, אלא אם נפל פגם בהליך ההערכה, הדירוג או המיון.

קבילה אפשר להגיש על חייל בכל דרגה או על עובד בשרות צה"ל או מי שהיה כמתואר בזמן המעשה עליו קובלים (כלומר ניתן להגיש קבילה על אדם שהשתחרר משירותו הצבאי). חייל אינו חייב ליידע את מפקדיו או לקבל את אישורם להגשת הקבילה. לנקבל אסור למנוע הגשת קבילה או לפגוע בחייל הקובל.

קבילה ניתן להגיש באתר האינטרנט של הנציבות.

קבילה של אסיר או עציר תוגש במעטפה סגורה למפקד מתקן הכליאה הצבאי שבו הוא מוחזק, והמפקד יעביר את המעטפה, בלי שיפתחנה, לנציבת קבילות החיילים.

בירור הקבילה
כל קבילה מבוררת במחלקת הבירור על ידי מבררי הצוות (חיילי חובה וקצינים שעברו חפיפה מקצועית לכך), בסיוע של רכזי בירור (חיילי חובה שטרם סיימו את תקופת החפיפה) ובפיקוח מלא של ראש הצוות - קצין בדרגת סא"ל או אל"ם, קצינים מקצועיים ומשפטנים. הצוות שומר על חיסיון מלא בעבודתו, בעיקר בכל הקשור לצנעת הפרט. הוא אוסף עדויות בכתב ובאופן בלתי אמצעי, כמו כן נערכים עימותי גרסאות בין קובלים לנקבלים במידת הצורך, ובמקרים מסוימים אף מגיע הצוות ליחידה על מנת לעמוד מקרוב ולהתרשם מהממצאים שעלו במהלך הבירור.

נציבת הקבילות שמצאה שקבילה מעוררת על פניה חשד שנעברה עבירה, רשאית להעביר את הקבילה, כולה או מקצתה, לפרקליט הצבאי הראשי.

נציבת הקבילות תביא את הקבילה לידיעת האדם שקובלים עליו ולידיעת מפקדו ויתן להם הזדמנות נאותה להשיב עליה, והיא רשאית לדרוש או מי מטעמה, כי ישיבו על הקבילה תוך התקופה שתקבע בדרישה.

לאחר סיום הבירור נקבע האם הקבילה הייתה מוצדקת או לא, ואז מורה הנציבה כיצד ואיך ליישם את המלצותיה. הטיפול בקבילות יכול להביא לאחת משלוש המלצות: הסברה והטעמה של הפקודות הקיימות בעניין שבעטיו הוגשה הקבילה, כולל המלצה לשינוי רישומת לטובת הקובל; שינוי הפקודות או הנהלים; ונקיטת אמצעים פיקודיים נגד מפקדים שלא פעלו כנדרש.

ככלל, המלצת הנציבה היא הנחיה לביצוע ואינה ניתנת לערעור, ורק הרמטכ"ל, בתיאום עם הנציבה, מוסמך לחרוג מנוהל זה. עד היום, בכל השנים שבהן קיים מוסד הנציבות, לא ניצלו הרמטכ"לים, ולו פעם אחת, סמכות זאת כדי לחרוג מהמלצות הנציבה.

נציבי קבילות החיילים
מנייןשםתקופת כהונההערות1רב-אלוף (מיל') חיים לסקוב 1 בנובמבר 1972 – 8 בדצמבר 1982 הרמטכ"ל החמישי2האלוף (מיל') דני מט 21 בדצמבר 1982 – 21 בדצמבר 19923האלוף (מיל') אהרון דורון 21 בדצמבר 1992 – 31 ביולי 19984תת-אלוף (מיל') עוזי לבצור  4 באוגוסט 1998 – 3 באוגוסט 20035תת-אלוף (מיל') אבנר ברזני  18 בספטמבר 2003 – 23 בנובמבר 20086האלוף (מיל') יצחק בריק 10 בדצמבר 2008 – 31 בדצמבר 20187תת-אלוף (מיל') איתן דהן10 בינואר 2019 – 15 בפברואר 2021מבקר מערכת הביטחון, שימש כממלא מקום8תת-אלוף (מיל') רחל טבת-ויזל16 בפברואר 2021 – מכהנתהיוהל"ם ה-5 בתפקיד, ומנכ"לית הרלב"ד

ראשי מחלקת הבירור
+מנייןשםתקופת כהונה1אלוף-משנה צבי ברזל1972–19742תת-אלוף אבישי כץ1974–19753אלוף-משנה יעקב הראל1975–19784אלוף-משנה נחמיה באן1978–19795תת-אלוף שמעון בן-דוד1979–19816אלוף-משנה ניר גרשוני1981–19827אלופת-משנה יהודית הר-גד1982–19868אלוף-משנה קרול אורגד1986–19909אלוף-משנה מרדכי לניאדו1990–199510אלוף-משנה ניסן כרמי1995–199811אלוף-משנה גבי רז1998–200012אלוף-משנה שמיל פלג2000–200413אלופת-משנה מיכל בן-מובחר2004–200914אלופת-משנה שרון ניר2009–201515אלופת-משנה אתי מכני2015–201916אלופת משנה מור וליק2019–202217אלופת-משנה מורן מיורצ'יק2022 - מכהנת

לקריאה נוספת
 יצחק בריק, בריק - לוחם ללא פשרות, ספרי ניב, 2022, עמודים 413–470.

קישורים חיצוניים

 נציב קבילות החיילים, באתר משרד הביטחון
 מוסדות בצה"ל נגועים בניגוד עניינים מובנה - האם יש תקווה לשינוי?, על איזרוח המחלקה המשפטית בנציבות קבילות החיילים, באתר הקשב
 תלונות חיילים: מצא הבדלים - נציב קבילות החיילים - קצינת פניות הציבור!, באתר הקשב
 דוח נציב קבילות החיילים מס' 53 לשנת 2024

 הערות שוליים 

*
קטגוריה:צה"ל: חוק ומשפט
קטגוריה:יחידות צה"ל
חיילים
קטגוריה:משרד הביטחון